MONITOR EXTERN Nr. 7

 

1. Planurile administraţiei americane privind eventuala utilizare a armelor nucleare împotriva a şapte state

 

Conform cotidianului “Los Angeles Times” din 9 martie a.c., Casa Albă a cerut armatei să pregătească planuri de urgenţă pentru utilizarea armelor nucleare drept ripostă la eventuale ameninţări din partea Chinei, Rusiei, Irakului, Coreei de Nord, Iranului, Libiei şi Siriei. 

Conform unui raport secret al Ministerului american al apărării, prezentat membrilor Congresului la 8 ianuarie a.c., există trei cazuri în care s-ar putea recurge la asemenea arme. Primul, împotriva ţintelor capabile să reziste la un atac convenţional, ca represalii la un atac cu arme nucleare, biologice sau chimice şi, “în cazul unor evenimente militare surprinzătoare”. 

Raportul subliniază că Pentagonul ar trebui să fie pregătit să recurgă la arme nucleare în cadrul unui conflict arabo-israelian, în special în cazul unui atac irakian împotriva Israelului, al unui război între China şi Taiwan, al unui atac nord-coreean asupra Coreei de Sud. 

Responsabilii americani au recunoscut că deţin planuri detaliate ale unui atac nuclear împotriva Rusiei. Analiştii consideră că este pentru prima dată când Statele Unite stabilesc o listă oficială cu ţările-ţintă potenţiale. 

Experţii au afirmat că sunt de aşteptat reacţii puternice din partea guvernelor acestor state, după publicarea informaţiilor referitoare la raportul în cauză. “Este ca o dinamită”, a declarat Joseph Cirincione, specialist în arme nucleare de la Fondul Carnegie pentru pace, cu sediul la Washington. “Îmi imaginez ce vor spune aceste ţări la Naţiunile Unite. E ca şi cum ai face din armele nucleare un instrument de declanşare a războiului, şi nu unul de descurajare”, a adăugat el. 

“Guvernul american încearcă să găsească noi întrebuinţări pentru armele nucleare, în timp ce folosirea acestora ar trebui să se limiteze la descurajare”, a precizat, la rândul său, John Isaacs, preşedintele Consiliului pentru o lume viabilă. 

Pe de altă parte, analiştii conservatori, cum ar fi Jack Spencer, de la Fundaţia Heritage din Washington, consideră că “Statele Unite au nevoie de o descurajare credibilă în faţa regimurilor implicate în terorismul internaţional şi a perfecţionării armelor de distrugere în masă”. 

Departamentul american al apărării a refuzat să comenteze informaţiile apărute în presă în legătură cu planurile de urgenţă în vederea unei eventuale utilizări a armelor nucleare împotriva anumitor ţări, apreciind că este vorba despre “scurgeri de informaţii selective şi înşelătoare”. “Nu vom face nici un comentariu referitor la aceste scurgeri de informaţii”, a anunţat purtătorul de cuvânt al Pentagonului, precizând că Departamentul Apărării “nu va discuta detaliile clasificate ale unui proiect sau ale posibilelor acţiuni militare”. 

“Această revizuire a poziţiei nucleare americane este ultima dintr-o lungă serie de asemenea rapoarte privind dezvoltarea armelor nucleare. Ea nu furnizează nici o indicaţie referitoare la ţinte sau la planificările din domeniul nuclear”, se arată în comunicatul Pentagonului. “Rapoartele sunt cerute de lege şi reprezintă o analiză extinsă a nevoilor de descurajare în secolul XXI”, se mai menţionează în textul dat publicităţii. 

Secretarul general al NATO, George Robertson, a refuzat, la rândul său, să comenteze informaţiile apărute în presă. “Nu am obiceiul de a comenta astfel de informaţii (...) deoarece foarte rar se dovedesc a fi adevărate”, a declarat G. Robertson. 

Secretarul general al Alianţei Nord-Atlantice a precizat că un funcţionar american cu rang înalt, responsabil pentru politica nucleară şi controlul armamentului în cadrul Departamentului de Stat, “va vizita în curând sediul NATO”.

“Statele Unite nu îşi îndreaptă armele nucleare spre o ţară anume”, a declarat, la Londra, vicepreşedintele american Dick Cheney, referindu-se la polemica generată de documentul privind doctrina nucleară americană.
“Noi avem, menţinem şi revizuim în permanenţă ceea ce numim planul operaţional integrat”, a adăugat D. Cheney, menţionând că “acest plan este de fapt destinat evaluării unor potenţiale ţinte şi a modalităţilor de utilizare a armei nucleare”. “Raportul Pantagonului privind utilizarea armei nucleare, din care presa americană a publicat extrase, este un raport destinat dezbaterii de către Congres a tuturor capacităţilor noastre şi oferă idei pentru direcţii pe care, în viitor, ni le-am putea însuşi”, a mai spus vicepreşedintele american.

*

Oficialii ruşi şi-au exprimat neliniştea în legătură cu informaţiile publicate de presa americană, care afirmă că Administraţia SUA ar fi cerut armatei să pregătească planuri de urgenţă în vederea unui eventual atac nuclear asupra mai multor ţări, printre care se numără şi Rusia. 

“Pentagonul a decis să verifice reacţia armatei şi politicienilor ruşi, organizând o scurgere de informaţii”, a declarat Dmitri Rogozin, preşedinte al Comisiei pentru afaceri externe din Duma de Stat a Rusiei. D. Rogozin a apreciat că “tentativele de deplasare a armelor nucleare dintr-o categorie politică într-o categorie de armament care poate fi utilizat într-un conflict sunt periculoase chiar şi pentru Statele Unite”. 

“Acest raport obligă conducerea Rusiei să acorde o mai mare atenţie securităţii militare a statului”, a afirmat generalul Leonid Ivaşov, fost responsabil pentru relaţii externe la Ministerul rus al Apărării. El este de părere că Statele Unite “au considerat întotdeauna şi încă mai consideră URSS şi Rusia post-sovietică drept un rival geopolitic”, iar “ideea centrală a doctrinei geopolitice a Statelor Unite prevede slăbirea sau chiar eliminarea statului rus de pe scena politică”. 

Ministrul rus al afacerilor externe, Igor Ivanov, a declarat, la 11 martie a.c., că Rusia aşteaptă explicaţii privind informaţiile referitoare la un plan american de utilizare a armelor atomice. “Dacă această informaţie se dovedeşte a fi întemeiată, nu poate suscita decât păreri de rău şi îngrijorare, nu numai din partea Rusiei, ci şi a întregii comunităţi internaţionale”, a declarat I. Ivanov. “Sperăm că, după clarificările secretarului de stat şi ale consilierului pentru securitate naţională al preşedintelui american, va urma o declaraţie la cel mai înalt nivel care să lămurească şi să liniştească opinia publică internaţională”, a adăugat şeful diplomaţiei ruse.

 

2. Situaţia din Afganistan

 

Bilanţul operaţiunii “Anaconda”, declanşată la 2 martie a.c. împotriva luptătorilor talibani şi ai reţelei Al-Qaida regrupaţi în zona muntoasă de la sud de Gardez (estul Afganistanului), era estimat, la trei zile de la începerea acţiunii, la 8 morţi şi peste 40 de răniţi. Operaţiunea “Anaconda”, la care participă avioane americane şi aliate, precum şi aproximativ 2.000 de militari din cadrul forţelor coaliţiei antiteroriste, este cea mai importantă ofensivă declanşată de aliaţi de la 7 octombrie 2001, atunci când a început campania în Afganistan. 

“Un elicopter MH-47 Chinook, care încerca să infiltreze forţe speciale americane în apropierea liniilor inamice, a fost obligat să aterizeze de urgenţă într-o zonă muntoasă, după ce fusese atacat cu mitraliere şi grenade. În acest prim incident au fost ucişi 6 militari, iar alţi 11 au fost răniţi”, a precizat John Rosa, reprezentant al Statului Major Interarme. În aceeaşi zi, un alt MH-47 a fost atins de o grenadă, a luat foc şi a reuşit să aterizeze şi apoi să decoleze din nou. În urma incidentului, la sol a fost descoperit cadavrul unui militar american, care a fost recuperat de forţele SUA.

Generalul John Rosa a mai afirmat că, în cursul operaţiunii, au fost răniţi peste 40 de militari, dintre care 18 au suferit răni uşoare şi au revenit deja la posturi.

“Forţele americane şi afgane, care au declanşat operaţiunea “Anaconda” împotriva celulelor de rezistenţă ale talibanilor şi luptătorilor Al-Qaida din munţii şi grotele din regiunea Gardez (75 de kilometri de Kabul), s-au confruntat cu o rezistenţă mult mai mare decît cea estimată”, a afirmat, la 6 martie a.c., comandantul operaţiunii, generalul Frank Hagenbeck.

“În ciuda dificultăţilor iniţiale, atacurile cu elicoptere Apache şi avioane de vînătoare ale US Air Force au depistat sute de talibani şi combatanţi ai Al-Qaida”, a afirmat generalul Hagenbeck. “Am localizat câteva sute dintre ei, echipaţi cu mortiere. I-am lovit şi am ucis o bună parte dintre terorişti”, a adăugat generalul. “Nu cred că se ştia prin câte dificultăţi aveam să trecem, dar cred că începem să ne adaptăm la situaţie”, a comentat, la rândul său, un alt participant la operaţiune. 

Armata americană a suferit, la 5 martie a.c., în regiunea Gardez, cele mai grave pierderi din cele cinci luni de campanie din Afganistan, pierzând un elicopter şi şapte oameni. 

Premierul interimar afgan, Hamid Karzai, a afirmat că Munţii Arma, unde s-au regrupat luptători ai reţelei Al-Qaida, reprezintă “ultima bază teroristă din Afganistan”. “Pot să vă spun în mod sigur că aceasta este ultima bază de terorişti din Afganistan”, a declarat H. Karzai. Şeful guvernului interimar a spus că această zonă de rezistenţă a luptătorilor Al-Qaida şi a combatanţilor talibani “va fi curăţată” în câteva zile. 

Fostul rege afgan, Mohamed Zaher Shah, a afirmat, într-un interviu publicat în ediţia din 7 martie a.c. a cotidianului “La Stampa”, că actualul război dus de forţele occidentale în Afganistan este “stupid şi inutil”. 

“Acest război este stupid şi inutil şi ar fi mai bine dacă ar fi oprit imediat. Poporul meu a luptat întotdeauna pentru liberatate şi democraţie. Terorismul, Al-Qaida sunt fenomene străine afganilor. Sunt străini veniţi din alte părţi ale Asiei, obişnuiţi să trăiască izolaţi şi să fure”, a declarat fostul monarh. 

Fostul suveran nu a dat explicaţii în legătură cu modul în care consideră că poate scăpa ţara de membrii reţelei Al-Qaida, prezenţi în continuare în Afganistan. Prin afirmaţiile sale, acesta s-a situat pe o poziţie divergentă faţă de şeful guvernului interimar afgan, Hamid Karzai, care declase anterior : “am precizat Guvernului american, că doresc ca această operaţiune să dureze atât timp cât este necesar. Nu vom fi nerăbdători”.

*

Cotidianul american “New York Times” informează, în ediţia din 6 martie a.c., că membri ai reţelei Al-Qaida ar putea încerca să se regrupeze în satele pakistaneze din apropierea frontierei cu Afganistanul şi că ei comunică prin mesaje electronice şi noi site-uri Internet. 

Surse oficiale americane au declarat că au fost interceptate comunicări între membri ai reţelei, din care reieşea că aceştia ar putea încerca să se regrupeze în altă ţară. 

Potrivit cotidianului citat, membrii al-Qaida par să comunice între ei prin Internet, trimiţîndu-şi mesaje în lumea întreagă. Aceste schimburi de informaţii pe cale electronică sunt greu de controlat, iar oficialii se tem ca ele să nu fie utilizate pentru a lansa un nou atac asupra Statelor Unite. 

Câteva dintre aceste mesaje provin din Belucistan, provincie pakistaneză de la graniţa cu Afganistanul, astfel încât s-a ajuns la concluzia că anumite sate din această regiune, sau chiar din Caşmir, ar putea fi folosite drept refugii pentru Al-Qaida. 

Reţeaua condusă de Ossama bin Laden “caută noi refugii în întreaga lume”, a declarat adjunctul directorului CIA, John McLaughlin. “Traficul Internet interceptat nu prezintă nici o ameninţare importantă, a declarat acesta, însă faptul că există schimburi de informaţii provoacă îngrijorare”. 

3. Situaţia din Orientul Mijlociu 

 

Cabinetul israelian de securitate a avut, la 5 martie a.c., la Tel Aviv, o reuniune de peste patru ore, în cursul căreia a decis intensificarea operaţiunilor militare împotriva palestinienilor. După un sfârşit de săptămână marcat de moartea a 22 de israelieni, ucişi în atentate şi atacuri palestiniene, guvernul israelian a hotărât intensificarea acţiunilor militare împotriva palestinienilor şi, cu precădere, împotriva grupărilor armate provenite din mişcarea Fatah a lui Yasser Arafat.

Cabinetul nu a luat nici o decizie privind o eventuală revenire a tancurilor israeliene în preajma birourilor preşedintelui palestinian Yasser Arafat de la Ramallah (Cisiordania). 

La 24 februarie a.c., blindatele israeliene s-au retras de lângă clădirea care adăpostea Cartierul General al lui Y. Arafat, din Ramallah, unde acesta era izolat de la 3 decembrie 2001. 

Analiştii apreciază că nesfârşita serie de atentate teroriste dovedeşte o dată în plus că armata israeliană este neputincioasă în faţa unui bărbat înarmat şi dispus să moară. De remarcat că majoritatea atacurilor palestiniene din ultima vreme sunt revendicate de Brigăzile martirilor pentru moscheea Al Aqsa - facţiune armată a Mişcării de Eliberare a Palestinei Al Fatah. Această grupare câştigă tot mai mult teren în teritoriile autonome, în detrimentul mai cunoscutelor Hamas şi Jihadul Islamic. 

Pe de altă parte, deopotrivă de îngrijorătoare este iniţiativa unei grupări evreieşti necunoscute care a plasat o bombă într-o şcoală palestiniană “drept represalii la recentele atacuri palestiniene”. Această operaţiune este considerată de analişti drept semnul unei iminente “intrări în joc” a extremei drepte şi a coloniştilor. 

Analiştii constată că în faţa acestui teribil angrenaj al violenţei, autorităţile israeliene se confruntă cu lipsa unei strategii coerente şi unitare. În timp ce Fatah se radicalizează, unii responsabili israelieni încep să recomande înarmarea civililor, pedepsirea familiilor din care fac parte teroriştii-kamikaze şi chiar bombardarea unor locuri publice palestiniene. 

Ales în urmă cu mai bine de un an ca urmare a unui program electoral în care promitea securitate şi prosperitate, Ariel Sharon este pe punctul de a pierde “pariul” şi, implicit, încrederea compatrioţilor săi. Ultimele sondaje relevă că nemulţumiţii au devenit majoritari, iar presa israeliană a scos în evidenţă acest fapt. “Ariel Sharon nu mai ştie cum să depăşească criza. Înverşunata diatribă lansată la 4 martie a.c., preconizând provocarea unor pierderi cât mai mari în rândul palestinienilor, a fost interpretată drept manifestare a frustrării, a furiei şi, deci, a slăbiciunii. Ultima lui găselniţă pare a fi: Veţi vedea, ce n-a mers cu forţa, va reuşi cu un plus de forţă”, remarca cotidianul “Haaretz”. 

“Asistăm la ultimele zile ale mitului Ariel Sharon”, pronostichează politologul Daniel Bensimon. În opinia lui, unica ideologie a premierului este forţa militară. “A fost ales pentru că a promis ca va eradica terorismul, în realitate terorismul l-a spulberat pe el. Cu cât israelienii văd mai multe imagini oribile, cu atât înţeleg limitele acestei politici. Sunt obosiţi şi diperaţi, nu vor să mai audă de răzbunare. Dar A. Sharon şi-a edificat cariera pe acest concept”, a precizat D. Bensimon. 

Cert este că europenii nu sunt încă în stare să propună o iniţiativă comună. Şefii diplomaţiilor europene vor mai face o încercare în acest sens la summit-ul UE ce se va desfăşura la Barcelona, la 15-16 martie a.c. 

*

Premierul francez, Lionel Jospin a declarat că politica dusă în prezent de premierul Ariel Sharon în Israel este “un eşec, distruge speranţa şi nu asigură securitatea israelienilor” şi a considerat “că trebuie găsită o soluţie politică”.

“O îndepărtare de această problemă înseamnă sporirea violenţei, a răzbunării, atentate care ucid civili şi militari, replici extrem de violente care ucid civili şi combatanţi (...), iar politica lui A. Sharon este în bună parte responsabilă de producerea acestor evenimente pentru că distruge orice speranţă. În această situaţie disperată pentru palestinieni, chiar şi pentru cei care nu participă la mişcările violente, dar trăiesc în aceste condiţii lipsite de orice speranţă, în condiţiile în care societatea palestiniană este pe cale să se destabilizeze, nimeni nu mai deţine controlul, Y. Arafat este închis şi nu îşi mai poate exercita autoritatea, nu văd decât o soluţie politică (...) pentru care este necesară încetarea focului”, a afirmat premierul Franţei. 

“Franţa, care gândeşte acest lucru, va continua să îşi exprime opinia, iar eu voi merge pe această cale dacă voi fi în măsură”, a afirmat L. Jospin. “Este cazul ca americanii să se implice, este necesar ca Europa şi SUA, în dialog cu Guvernul israelian şi cu palestinienii, să spună: ieşiţi din impas. Politica israeliană actuală este, evident, un eşec”, a concluzionat premierul Lionel Jospin. 

*

La rândul său, secretarul american de stat, Colin Powell, a criticat, în mod explicit politica premierului israelian Ariel Sharon faţă de palestinieni. Într-o declaraţie făcută în faţa unei comisii a Camerei Reprezentanţilor, Colin Powell i-a cerut liderului palestinian Yasser Arafat să depună mai multe eforturi pentru a pune capăt violenţei afirmând: “Y. Arafat trebuie să facă mai mult; el poate şi trebuie să facă mai mult”. 

“În acelaşi timp, premierul israelian trebuie să privească de aproape politica pe care o desfăşoară şi să vadă dacă aceasta funcţionează”, a declarat Colin Powell, într-una dintre cele mai directe critici făcute până în prezent de Statele Unite la adresa tacticii folosite de A. Sharon împotriva palestinienilor. “Dacă le declaraţi război palestinienilor şi credeţi că puteţi rezolva problema observând câţi palestinieni aţi ucis, cred că acest lucru nu duce nicăieri”, a declarat secretarul de stat al SUA. 

4. Reuniunea ţărilor candidate la aderarea la NATO

 

Miniştrii de externe din ţările europene candidate la NATO au apreciat, în cadrul reuniunii de la 8 martie a.c., care a avut loc la Skopje, că o eventuală întârziere a primirii lor în Alianţă “nu ar face decât să sporească pericolul pentru Europa”. 

“Neadmiterea ţărilor din regiune în următoarea etapă a extinderii riscă să creeze noi divizări în Europa şi reprezintă un pericol în creştere”, a avertizat şeful diplomaţiei macedonene, Slobodan Casule. 

“Ţările candidate au ajuns la un acord în vederea unei cooperări mai strânse între ele, dar şi cu NATO”, a adăugat S. Casule, exprimându-şi speranţa că NATO va invita aceste ţări să adere la structurile organizaţiei la summit-ul de la Praga. 

Şefii diplomaţiilor din Albania, Bulgaria, Croaţia, Estonia, Lituania, Letonia, România, Slovacia, Slovenia şi Macedonia şi-au reafirmat, într-o declaraţie comună, “viziunea strategică asupra Europei”, rezumată în trei cuvinte - “unită, liberă, paşnică” - şi au adăugat că “extinderea NATO se înscrie în această viziune”. 

Miniştrii de externe prezenţi la reuniune au condamnat în mod energic “ toate formele de terorism” şi au subliniat hotărârea ţărilor lor de a juca un rol activ în coaliţia antiteroristă creată după atentatele din 11 septembrie 2001 din Statele Unite. Ei s-au angajat să îşi intensifice eforturile pentru combaterea terorismului şi a legăturilor acestuia cu crima organizată, traficul de droguri, de fiinţe umane şi de arme. 

“Stabilitatea acestei regiuni poate contribui la stabilitatea Europei”, a afirmat ministrul sloven de externe, Dimitri Rupel. “În deschiderea reuniunii, şeful diplomaţiei macedonene a subliniat importanţa securităţii în regiune. Evenimentele din cursul ultimilor zece ani au demonstrat că problema securităţii este globală în zona euroatlantică şi că procesele negative au întârziat integrarea în structurile euroatlantice şi au impus o anumită izolare a ţărilor din Europa de Sud-Est”, a spus D. Rupel. 

La reuniune au luat parte şi reprezentanţi ai unor ţări membre NATO - Grecia, Turcia, Polonia, Ungaria şi Cehia -, precum şi reprezentanţi ai Statelor Unite şi NATO. 

 

5. Reacţii privind Convenţia asupra viitorului Europei

 

Convenţia privind viitorul Europei, inaugurată la 28 februarie a.c., la Bruxelles, este “un zbor la mare înălţime”, “un moment istoric”- au apreciat unii analişti şi comentatori. La polul opus, alţi jurnalişti au calificat acest forum drept “o reuniune de indivizi care se întâlnesc pentru a pălăvrăgi despre o Constituţie Europeană”.

Cotidianul german “Frankfurter Allgemeine Zeitung” apreciază că este vorba despre “o călătorie spre o destinaţie necunoscută”. “Dintre cei 105 membri ai Convenţiei, unii par a se simţi în largul lor, alţii însă au un aer cam rătăcit. Şi mai există o necunoscută în ecuaţie: ce rol îşi asumă preşedintele Valery Giscard d′ Estaing, de şef al clasei sau de profesor plasat la catedră”.

“Şefii de stat şi de guvern nu vor putea să nu ţină seama de părerile preşedintelui Convenţiei dacă acestea vor fi susţinute de marea parte a membrilor Convenţiei”, continuă ziarul german, în opinia căruia “principala încercare” pentru Valery Giscard d′ Estaing va fi aceea de a obţine un cât mai mare sprijin guvernamental pentru deciziile unei instituţii cu pronunţat caracter parlamentar. 

“O mare incertitudine domneşte în privinţa câmpului de manevră de care dispune Convenţia”, remarcă publicaţia germană “Frankfurter Rundschau”, care precizează că, “pentru a nu perturba ceremonia de inaugurare”, discutarea unor probleme importante a fost amânată pentru sesiunea viitoare, de peste o lună. Între subiectele controversate - lipsa în prezidiul Convenţiei a reprezentanţilor statelor candidate.

“Primele dezbateri, primele neînţelegeri privind viitorul Europei”, titra, la rândul său cotidianul "Le Monde", insistând asupra faptului că membrii Convenţiei nu au reuşit să adopte proiectul regulamentului intern de desfăşurare a dezbaterii, căruia i s-a reproşat că acordă prea multe prerogative preşedintelui acestui forum.

De altfel, cotidianul german de centru-stânga "Sueddeutsche Zeitung" a atras atenţia că “nu va fi suficientă ajustarea câtorva şuruburi ale maşinăriei de la Bruxelles, ideea este ca guvernele europene să înveţe să-şi împartă puterea”. Cotidianul "Die Welt" întărea ideea: “Statul-naţiune va avea ultimul cuvânt. Europa are nevoie de o Constituţie pentru ca statul-naţiune să-şi poată găsi drumul în secolul al XXI-lea”.

Presa britanică a acordat o atenţie specială revenirii pe scena europeană a lui Valery Giscard d′Estaing. Cotidianul "Financial Times" consideră prima prestaţie a acestuia drept “sigură, condusă cu şarm şi energie, vârsta înaintată conferindu-i fostului şef de stat francez autoritatea de a-şi convinge auditoriul să viseze la o Uniune mai puternică, mai mare şi mai încrezătoare”.

“În mod curios, acest francez orgolios s-ar putea dovedi un aliat de nădejde al Marii Britanii în următoarele luni”, apreciază "Times", în opinia căruia, “el are talentul şi experienţa de a asigura Convenţiei un succes răsunător, chiar dacă are şi unele defecte - cu precădere această nefericită morgă olimpiană - de natură să provoace nemulţumiri”. “Nu este un federalist înverşunat, nu apără ideea unui superstat european, ci crede în statele-naţiuni. E mai degrabă un euro-realist din stirpea lui Tony Blair, pledând pentru ceea ce numeşte «o uniune de state cu competenţe federale». Dacă va reuşi, va fi realizarea vieţii sale”, conchide “Times”.

În schimb, pentru "The Independent", desemnarea lui Valery Giscard d′ Estaing drept preşedinte “ar putea fi un inconvenient, în măsura în care acesta riscă să îndrepte Convenţia în direcţia unei abordări tradiţionaliste, nu atât de tipul «libertate-fraternitate-egalitate» cât «elitism-dirijism-tehnocraţie»”.

Entuziasmul manifestat de "Times" şi "Financial Times" nu este deloc împărtăşit de cel mai popular ziar britanic, "The Sun", nedisimulat eurosceptic. “Indivizii aştia (liderii europeni) s-au adunat la Bruxelles pentru a pălăvrăgi despre o Consitituţie europeană”, scrie tabloidul, care critică îndeosebi evocarea, în cadrul sesiunii inaugurale, a “părinţilor fondatori ai SUA”, coloşi în comparaţie cu care, apreciază ziarul, “europenii sunt nişte pigmei”.

• Obiectivele Convenţiei - reflectate în presa internaţională

“Convenţia trebuie să pregătească aderarea a 12 state din Europa de Est prin redefinirea structurii interne a instituţiilor europene şi să reapropie Europa de cetăţenii săi”, explică "The Irish Times".

Esenţial este ca Europa să se doteze cu un “nou text fondator”. “Este adevărat, apreciază "The Independent", Europa are deja o Constituţie, dar aceasta este un cocktail de reglementări ale Parlamentului European, decizii ale Consiliului European şi directive ale Comisiei Europene. Pe scurt, un ansamblu mai degrabă ilizibil pentru cetăţenii europeni”.

În viziunea cotidianului "The Economist", principala sarcină a Convenţiei este nu atât aceea de a reorganiza instituţiile cât de a descrie negru pe alb care sunt obiectivele urmărite de UE. “Până în prezent, succesivele tratate au reluat la nesfârşit aceeaşi formulă «să formăm o Uniune tot mai unită»”. Or, "The Economist" refuză această unică raţiune de existenţă optând pentru o Constituţie “mai prozaică, una care să promoveze valorile esenţiale ale libertăţii, democraţiei şi statului de drept”. 

Pentru "Die Zeit", o asemenea Constituţie “concisă şi clară” ar permite să fie păstrată încrederea cetăţenilor «în acest “triunghi al Bermudelor” format de Consiliu european, Comisia Europeană şi Parlamentul European». Mai mult, principala miză a Convenţiei este aceea a unei abordări mai puţin elitiste. Datorită diversităţii şi reprezentativităţii sale, Convenţia spulberă monopolul guvernelor în materie de integrare europeană.

Pe de altă parte, "La Stampa" apreciază că, “pentru a pune în funcţiune o democraţie, nu este de-ajuns să asiguri, alegeri libere, instanţe reprezentative şi regula majorităţii. Mai este nevoie şi ca alegătorii să aibă sentimentul apartenenţei la aceeaşi comunitate şi să împărtăşească interese şi valori comune, dar acest sentiment de apartenenţă şi de cetăţenie este încă fragil în rândul «poporului european»”.

“Faptul că Polonia nu-şi precizează viziunea asupra viitoarei Europe nu este doar o tactică ci şi manifestarea unei dileme. Dacă va avea câştig de cauză ideea unei uniuni de state naţionale, Polonia speră să facă parte din aşa-numitul directorat al celor mai mari şase ţări europene”, afirmă editorialistul cotidianului "Rzeczpospolita".

Ziarul grec "Kathimdrini" vorbeşte de un “moment istoric”, iar cotidianul maghiar "Nepszabadsag" estimează că UE nu va dăinui în lipsa unei noi Constituţii. “UE se sufocă din cauza deficitului de democraţie şi de încredere. Convenţia este pândită de două excese: ori va fi prea categorică în impunerea unor decizii, ori, dimpotrivă, nu-şi va susţine cu suficientă vigoare punctele de vedere”, apreciază cotidianul ungar.

Analiştii apreciază că, în ceea ce îi priveşte pe americani, aceştia nu prea par interesaţi de Convenţia de la Bruxelles. Nici repetatele referiri ale lui Valery Giscard d′Estaing la Convenţia desfăşurată la Philadelphia în 1787 nu le vor schimba atitudinea. Dacă reuniunea de la Philadelphia a durat patru luni având o ordine de zi ce viza fără echivoc adoptarea unei Constituţii, cea de la Bruxelles se anunţă mult mai laborioasă, iar obiectivul îi este destul de vag definit. “Convenţia de la Philadelphia este un precedent prestigios, de un bun augur pentru Europa, dar - din punct de vedere constituţional sau juridic - comparaţia nu ţine”, precizează Jacqueline Grapin, preşedinte al Institutului European din Washington, citată de "Newsweek".

 

6. Activitatea curentă a Uniunii Europene

Într-un raport recent publicat la Bruxelles se menţionează că “economia subterană reprezintă 15% din produsul intern brut al Uniunii, iar pentru combaterea acestui fenomen, “Cei 15” ar trebui să recurgă la metoda «morcovului sau a băţului» - scăderea taxelor şi simplificarea legislaţiei - măsuri dublate de înăsprirea procedurilor de verificare şi a sancţiunilor aplicate contravenţiilor”.

“Statele din UE trebuie să-şi intensifice eforturile pentru cuantificarea muncii la negru, dar şi pentru eradicarea acesteia şi transformarea ei în activitate legală”, a declarat comisarul european pentru probleme sociale, Anna Diamantopoulou, comentând acest document.

Raportul executivului european, realizat în şapte dintre cele 15 state membre ale UE, relevă că economia subterană reprezintă 27,2% din PIB în Italia, 23% în Spania, 19,5% în Suedia, 14,8% în Germania, 14,7% în Franţa, 13,8% în Olanda şi 13% în Marea Britanie. Agricultura, serviciile publice şi, într-o măsură mai redusă, comerţul cu amănuntul, transportul şi turismul sunt domeniile cele mai afectate. Economia subterană este nocivă, pentru că privează guvernul de taxele cuvenite şi constituie o ameninţare pentru sistemul de securitate socială, dat fiind faptul că muncitorii la negru nu-şi plătesc contribuţiile la pensii şi asigurările medicale.

Cei care muncesc ilegal - în general, persoane fără studii superioare, şomerii de lungă durată şi, frecvent, imigranţii nou veniţi în ţările comunitare - îşi compromit şansele de a beneficia de o pensie la bătrâneţe.

Pe de altă parte, deşi raportul nu se referă explicit la acest aspect, în unele ţări precum Belgia, trecerea de la munca ilegală la cea legală presupune costuri duble pentru angajator.

Combaterea economiei subterane din cartierele sărace a devenit o prioritate a Guvernului francez, în special după 9 mai 2001, când a fost emisă o circulară în acest sens. Ministrul justiţiei, Marylise Lebranchu, a cerut magistraţilor să-şi intensifice eforturile pentru a combate economia subterană de la periferiile oraşelor, hrănită, în mare parte de micul trafic: comerţul cu telefoane mobile furate, atelierele clandestine de reparaţii auto, comerţul cu produse second-hand. Procurorii sunt de asemenea chemaţi să descopere şi să reprime cazurile de delicvenţă care contribuie la proliferarea economiei subterane, în cartierele cu probleme.

Principalele infracţiuni vizate de circulara din 9 mai 2001 sunt: - traficul de stupefiante; - acţiunile premeditate (furturi); - munca la negru; - trafic şi uz de acte false. 

Cele 30 de operaţiuni de amploare deja efectuate de autorităţile franceze au avut drept rezultat reţinerea a 112 persoane şi rezolvarea a circa 600 de cazuri, potrivit Direcţiei centrale a securităţii publice. “Acţiunile au avut un efect concret, remarcă directorul general al Securităţii publice, Christian de Charriere, căci au contribuit la destabilizarea nucleelor dure ale economiei subterane şi la combaterea practicii de luare în stăpânire a unor zone”.

Considerată de poliţie drept o ţintă prioritară în lupta împotriva delincvenţei, practica “micii afaceri personale” reflectă, în profunzime, fenomenul dezmembrării sociale şi dificultăţile economice majore din cartierele sensibile. “În plan economic, este o supapă de securitate, dar menţine fenomenul inegalităţii în societate”, apreciază Dominique Duprez, cercetător şi autor al unor studii privind traficul de droguri. 

 

7. Reacţii ale Iranului împotriva ameninţărilor SUA 

 

Un oficial iranian cu rang înalt a avertizat Statele Unite, în privinţa oricărei “agresiuni” împotriva Iranului, apreciind că aşa ceva ar putea crea “un climat antiamerican şi antioccidental în întreaga regiune”. 

Amintind ameninţările americane la adresa Iranului, pe care preşedintele George W. Bush l-a calificat drept o ţară aparţinând unei “axe a răului”, Hassan Rouhani, secretar al Consiliului Suprem de Securitate Naţională a denunţat “orice agresiune la adresa ţării sale”. “Un război în Orientul Mijlociu şi în Golful Persic ar afecta securitatea întregii regiuni, securitatea ofertei petroliere şi ar putea aduce prejudicii Europei şi Japoniei”, a adăugat oficialul iranian. H. Rouhani a mai afirmat că “apărarea drepturilor palestinienilor face parte din securitatea naţională a Iranului” şi a denunţat, totodată, “tăcerea complice a Statelor Unite în faţa crimelor israeliene”. 

“S-ar părea că economia americană avea nevoie de un război ca să-şi revină. Terorismul şi lupta împotriva terorismului sunt un pretext, de aceea toate ţările trebuie să lupte împotriva acestei strategii belicoase a Statelor Unite”, a precizat Hassan Rouhani. “Un război în Orientul Mijlociu ar plasa lumea islamică într-o poziţie de confruntare cu Occidentul, ceea ce ar constitui o ameninţare la adresa păcii şi stabilităţii mondiale. Iranul nu caută motiv de război, nici cu Statele Unite, nici cu vreo altă ţară. Dar dacă s-ar întîmpla ca Iranului să i se impună un război, şi dacă ar fi ţinta vreunei agresiuni, apărarea noastră nu va cunoaşte limite şi îl va costa scump pe duşman”, a mai declarat H. Rouhani. 

La rândul său, preşedintele Iranului, M. Khatami, a subliniat că “lumea este ameninţată de catastrofe cum ar fi terorismul, discriminările, sărăcia, despotismul şi hegemonismul”. “Acum trebuie, mai mult ca oricând, ca naţiunile să încurajeze valorile umane. Limbajul violenţei şi al terorii nu vor reuşi niciodată să reglementeze problemele, ci dimpotrivă, vor adânci discrepanţele dintre state şi naţiuni”, a adăugat acesta. 

 

8. Speculaţii privind posibilul succesor al preşedintelui irakian

 

O serie de analişti şi opozanţi irakieni au estimat că “nominalizarea unor candidaţi care să îi succeadă preşedintelui irakian Saddam Hussein nu este o acţiune serioasă în stadiul actual şi reprezintă mai mult o simplă speculaţie”. 

“Statele Unite îşi intensifică eforturile în vederea răsturnării regimului lui Saddam Hussein şi vor acţiona, în următoarele două luni, în vederea reorganizării opoziţiei irakiene”, a precizat Ghassan al-Atiyyah, un important disident şi analist irakian, stabilit la Londra. 

Unii opozanţi irakieni au afirmat că numele succesorilor lui S. Hussein, citate de presă, au fost “sugerate” de ţările arabe, printre care şi Arabia Saudită, care ar vrea să îl înlocuiască pe Saddam Hussein cu un militar musulman sunnit. 

Recent, cotidianul arab “Al-Hayat” a anunţat că un fost ofiţer irakian în exil, generalul Nizar Khazraji, este una dintre persoanele dorite de Statele Unite la conducerea Irakului în cazul răsturnării regimului lui Saddam Hussein. 

Asemenea altor opozanţi irakieni aflaţi în exil în Iordania, N. Khazraji a părăsit această ţară pe motiv că nu se mai simţea în securitate din cauza influenţei irakiene. Fostul ofiţer s-a deplasat în Danemarca, unde a cerut azil politic în iunie 1999, în condiţiile în care el risca să fie condamnat la moarte în ţara sa. N. Khazraji, în vîrstă de 63 de ani, a fost acuzat de refugiaţii kurzi din Danemarca de faptul că este responsabil de bombardarea cu arme chimice a oraşelor şi satelor kurde din nordul Irakului, acţiune soldată cu 5.000 de morţi, în 1989. 

Potrivit cotidianului arab, N. Khazraji întreţine relaţii bune cu CIA după ce a părăsit Irakul, la mijlocul anilor 1990, în timp ce Arabia Saudită îl susţine “din culise”. Potrivit altor analişti, generalul Nizar Khazraji face obiectul unei cvasi-unanimităţi în cadrul mediilor kurde, şiite şi sunnite irakiene. Conform aceleiaşi surse, un alt transfug irakian, generalul Najib al-Salhi, care locuieşte în Iordania, se află printre persoanele care ar putea deveni viitorul preşedinte al Irakului. 

Cotidianul saudit “Okaz”, care a citat recent, surse ale opoziţiei irakiene la Beirut, a afirmat că generalul Fawzi al-Chemmari, fost oficial militar irakian cu rang înalt, ar putea fi, de asemenea, un potenţial succesor la conducerea Irakului. Publicaţia citată l-a descris pe generalul F. Chemmari, care locuieşte în prezent la New York, ca fiind, la rândul său, “un candidat al Americii”. 

Au fost citate şi alte nume, cum ar fi cel al lui Ahmad Chalabi, şeful Congresului Naţional Irakian (CNI), Najib as-Salehi, fost ofiţer superior din Garda Republicană, stabilit şi el în Statele Unite, dar şi Adnan Pachachi, un fost reprezentant al Irakului la ONU.

